Eelmisel aastal kirjutasime, et planeerime EAS-i toetusel luua sidemeid, alustamaks uue kaubamärgi Finnlog all aktiivset müüki Venemaal. Tahaks siin anda tagasisidet kuhu oleme selle plaaniga välja jõudnud.  Käesoleva aasta esimesed kuue kuu  tegevuse tulemusel tegutseb Venemaal hetkel 3 aktiivset koostööpartnerit: "Regal" Sankt-Peterburis, "Karelsky Dom" Karelias ja "Finteco" Moskva piirkonnas. Nimetatud koostööpartneritele on korraldatud mitmed ettevalmistavaid müügikursusi, külastatud Soomes Finnlamelli tehast ja käidud Eestis vaatamas Finnlamelli Eesti OÜ poolt ehitatavaid maju. Eesmärgiks on olnud lähemalt tutvustada liimpalkmaju ja selle eripärasid, et Finnlog'i esindajad saaksid nii tehnilised kui müügialased algteadmised.  Karelias ja  Moskvas on valmimas kontoriruumid, kus on välja pandud Finnlog'i reklaammaterjalid - palgi näidised, reklaamplakatid, kataloogid jne. Suur osa meie ressurssidest on investeeritud just turundusse - nii trükimaterjalidesse, kui ka raadio- ja internetireklaami. Märtsis osalesime Karelia pealinnas Petrozavodskis toimunud ehitusmessil, kus kohtusime Karelia peaministri Pavel Chernoviga. Külastades Finnlog'i boksi avaldas ta arvamust, et palkmajade ehitamine on Karelia piirkonnas hetkel väga aktuaalne, kuna juba ammustest aegadest on sealsed elanikud väärtustanud keskkonnahoidlikku ja looduslähedast elukeskkonda. Tundub, et Finnlog'i väärtused langevad kokku Karelia inimeste omaga.  Üks olulisemaid investeeringuid on uus koduleht www.finnlog.ru, mis annab ülevaate Finnlog'i toodetest ja tegevusest ning on mõeldud just Venemaa klientidele. Hetkel on antud koduleht meie peamine tööriist, mille arendusega väga aktiivselt tegeleme. Seoses kodulehe üha suureneva otsingumootorite leitavusega korraldasime veebruaris ja mais 2 suurt interneti reklaamikampaaniat, mille tulemusena saime palju uusi kontakte ja konsultatsioonide päringuid. Vaadates kodulehe külastatavuse statistikat ja saabuvaid päringuid, võiks öelda, et huvi Finnlog'i liimpuitmajade vastu on Venemaal suur ning turupotentsiaal kõrge.  Kogu senise tegevuse tulemusel oleme müünud 3 maja - üks maja igas regioonis. Hetkel  peetakse läbirääkimisi koostööks kahe planeeritava elamurajooni osas Moskvas ja Sankt-Peterburis. Jõudmaks Vene turul soovitud tulemuseni tuleb teha palju tööd selle nimel.